CELEX: 62021CN0331
Language: el
Date: 2021-05-26 00:00:00
Title: Υπόθεση C-331/21: Αίτηση προδικαστικής αποφάσεως την οποία υπέβαλε το Tribunal da Relação de Lisboa (Πορτογαλία) στις 26 Μαΐου 2021 — Autoridade da Concorrência, EDP — Energias de Portugal, SA κ.λπ.

8.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 452/2
            
         
      Αίτηση προδικαστικής αποφάσεως την οποία υπέβαλε το Tribunal da Relação de Lisboa (Πορτογαλία) στις 26 Μαΐου 2021 — Autoridade da Concorrência, EDP — Energias de Portugal, SA κ.λπ.
      (Υπόθεση C-331/21)
      (2021/C 452/02)
      Γλώσσα διαδικασίας: η πορτογαλική
      
         Αιτούν δικαστήριο
      
      Tribunal da Relação de Lisboa
      
         Διάδικοι στην υπόθεση της κύριας δίκης
      
      
         Εκκαλούσες και εφεσίβλητες: Autoridade da Concorrência, EDP — Energias de Portugal, SA, EDP Comercial — Comercialização de Energia SA, Sonae Investimentos, SGPS, SA, SONAE MC — Modelo Continente SGPS, Modelo Continente Hipermercados SA
      
         Μετέχουσα στη διαδικασία: Ministério Público
      
         Προδικαστικά ερωτήματα
      
      
                  1)
               
               
                  Πρέπει το άρθρο 101 ΣΛΕΕ, στο οποίο βασίζεται το άρθρο 9 του NRJC (νόμου 19/2012, της 8 Μαΐου 2012), να ερμηνευθεί υπό την έννοια ότι επιτρέπει τον χαρακτηρισμό ρήτρας μη ανταγωνισμού, όπως αυτών που περιλαμβάνονται στις ρήτρες 12.1 και 12.2 της συμφωνίας ένωσης επιχειρήσεων (βλ. σημείο [8 της Συνοπτικής έκθεσης των πραγματικών περιστατικών και της διαδικασίας της κύριας δίκης]), ως συμφωνίας περιορίζουσας τον ανταγωνισμό ως εκ του αντικειμένου της, η οποία συνήφθη μεταξύ προμηθευτή ηλεκτρικής ενέργειας και εμπόρου λιανικής πώλησης τροφίμων σε υπεραγορές και σούπερ μάρκετ, με σκοπό τη χορήγηση εκπτώσεων σε πελάτες που, αφενός, εντάσσονται σε συγκεκριμένο τιμολογιακό πρόγραμμα του προμηθευτή ηλεκτρικής ενέργειας, διαθέσιμο στην ηπειρωτική Πορτογαλία, και, αφετέρου, είναι κάτοχοι κάρτας επιβράβευσης του εμπόρου λιανικής πώλησης τροφίμων, εκπτώσεις που μπορούν να χρησιμοποιηθούν μόνο για την αγορά προϊόντων στα καταστήματα του τελευταίου ή εταιριών συνδεόμενων με αυτόν, όταν στην εν λόγω συμφωνία περιλαμβάνονται λοιπές ρήτρες οι οποίες ορίζουν ότι το αντικείμενό της είναι η προώθηση της ανάπτυξης των δραστηριοτήτων των μετεχουσών εταιριών (βλ. σημεία 2 έως [7 και 16 της Συνοπτικής έκθεσης των πραγματικών περιστατικών και της διαδικασίας της κύριας δίκης]) και προβλέπουν οφέλη για τους καταναλωτές (βλ. [προαναφερθέν σημείο 16]), χωρίς να αναλύονται τα συγκεκριμένα βλαπτικά αποτελέσματα για τον ανταγωνισμό, όπως αυτά απορρέουν από τις εν λόγω ρήτρες 12.1 και 12.2;
               
            
                  2)
               
               
                  Δύναται το άρθρο 101, παράγραφος 1, ΣΛΕΕ να ερμηνευθεί υπό την έννοια ότι συμφωνία με την οποία απαγορεύεται η ανάπτυξη συγκεκριμένων οικονομικών δραστηριοτήτων και η οποία είναι απότοκος φερόμενης κατανομής αγορών μεταξύ δύο επιχειρήσεων μπορεί να θεωρηθεί περιορίζουσα τον ανταγωνισμό ως εκ του αντικειμένου της όταν συνάπτεται μεταξύ επιχειρήσεων που δεν τελούν μεταξύ τους σε ανταγωνισμό, ούτε σε πραγματική ούτε σε δυνητική βάση, σε καμία από τις αγορές τις οποίες αφορά η εν λόγω υποχρέωση, ακόμη και αν οι αγορές αυτές μπορούν να θεωρηθούν απελευθερωμένες ή χωρίς ανυπέρβλητα εμπόδια εισόδου;
               
            
                  3)
               
               
                  Δύναται το άρθρο 101, παράγραφος 1, ΣΛΕΕ να ερμηνευθεί υπό την έννοια ότι ένας προμηθευτής ηλεκτρικής ενέργειας και ένας έμπορος λιανικής πώλησης τροφίμων σε υπεραγορές και σούπερ μάρκετ, οι οποίοι έχουν συνάψει μεταξύ τους την εν λόγω συμφωνία με σκοπό την αμοιβαία προώθηση των επιχειρηματικών δραστηριοτήτων και την αύξηση των πωλήσεων του αντισυμβαλλόμενου (και, στην περίπτωση του εμπόρου λιανικής πώλησης τροφίμων, των εταιριών στο κεφάλαιο των οποίων μία από τις μητρικές εταιρίες του κατέχει πλειοψηφική συμμετοχή), πρέπει να θεωρηθούν δυνητικοί ανταγωνιστές, όταν ο έμπορος λιανικής πώλησης τροφίμων και οι συνδεόμενες με αυτόν ως άνω εταιρίες δεν αναπτύσσουν, κατά τον χρόνο σύναψης της σύμβασης, τη δραστηριότητα του προμηθευτή ηλεκτρικής, ούτε στην επίμαχη γεωγραφική αγορά ούτε σε κάποια άλλη, και όταν κατά τη διαδικασία δεν έχει αποδειχθεί ότι η πρόθεσή τους ήταν να αναπτύξουν τη δραστηριότητα αυτή στην εν λόγω αγορά ή είχαν προβεί σε ενέργειες προς τον σκοπό αυτόν;
               
            
                  4)
               
               
                  Παραμένει ίδια η απάντηση στο προηγούμενο προδικαστικό ερώτημα εάν άλλη εταιρία στο κεφάλαιο της οποίας μία μητρική εταιρία του συμβαλλόμενου στη συμφωνία εμπόρου λιανικής πώλησης τροφίμων κατέχει πλειοψηφική συμμετοχή (χωρίς, όμως, καμία από τις δύο αυτές εταιρίες να έχει αποτελέσει αντικείμενο καταλογισμού ή επιβολής προστίμου από την εθνική αρχή ανταγωνισμού ή να ήταν διάδικος στη δίκη ενώπιον του αιτούντος δικαστηρίου), η οποία δεν ενέπιπτε στο προσωπικό πεδίο εφαρμογής της υποχρέωσης μη ανταγωνισμού, κατείχε ποσοστό συμμετοχής 50 % σε τρίτη επιχείρηση, η οποία, με τη σειρά της, ανέπτυσσε δραστηριότητες εμπορίας ηλεκτρικής ενέργειας στην Πορτογαλία, πλην όμως έπαυσε, συνεπεία της λύσης της, να τις αναπτύσσει τριάμισι έτη πριν από τη σύναψη της συμφωνίας;
               
            
                  5)
               
               
                  Παραμένει ίδια η απάντηση στο προηγούμενο προδικαστικό ερώτημα σε περίπτωση που η μετέχουσα στη συμφωνία επιχείρηση λιανικής πώλησης παράγει ηλεκτρική ενέργεια μέσω εγκαταστάσεων παραγωγής μικρής και πολύ μικρής κλίμακας που βρίσκονται στις οροφές των καταστημάτων της, πλην όμως διαθέτει το σύνολο της παραγόμενης ενέργειας, σε προκαθορισμένες τιμές, στον προμηθευτή έσχατης ανάγκης;
               
            
                  6)
               
               
                  Παραμένει ίδια η απάντηση στο τέταρτο προδικαστικό ερώτημα σε περίπτωση που η συμβαλλόμενη στη συμφωνία επιχείρηση λιανικής πώλησης είχε, οκτώ έτη πριν από τη σύμβαση αυτή, συνάψει άλλη σύμβαση εμπορικής συνεργασίας (η οποία εξακολουθεί να είναι σε ισχύ κατά την ημερομηνία σύναψης της συμφωνίας) με τρίτον, έμπορο υγρών καυσίμων, με σκοπό τη χορήγηση διασταυρούμενων εκπτώσεων κατά την αγορά των προϊόντων αυτών και των προϊόντων που πωλούνται στις υπεραγορές και σούπερ μάρκετ της επιχείρησης, όταν η αντισυμβαλλόμενη επιχείρηση, με τη σειρά της, εκτός από υγρά καύσιμα, εμπορεύεται επίσης ηλεκτρική ενέργεια στην ηπειρωτική Πορτογαλία, και όταν δεν έχει αποδειχθεί ότι τα μέρη, κατά τον χρόνο σύναψης της συμφωνίας, είχαν την πρόθεση να επεκτείνουν τη σύμβαση αυτή στην εμπορία ηλεκτρικής ενέργειας ή είχαν προβεί σε σχετικές ενέργειες;
               
            
                  7)
               
               
                  Παραμένει ίδια η απάντηση στο τέταρτο προδικαστικό ερώτημα σε περίπτωση που άλλη εταιρία στο κεφάλαιο της οποίας μία μητρική εταιρία του συμβαλλόμενου στη συμφωνία εμπόρου λιανικής πώλησης τροφίμων κατέχει πλειοψηφική συμμετοχή (χωρίς, όμως, καμία από τις δύο αυτές εταιρίες να έχει αποτελέσει αντικείμενο καταλογισμού ή επιβολής προστίμου από την εθνική αρχή ανταγωνισμού ή να ήταν διάδικος στη δίκη ενώπιον του αιτούντος δικαστηρίου), η οποία δεν ενέπιπτε στο προσωπικό πεδίο εφαρμογής της υποχρέωσης μη ανταγωνισμού, παρήγε ηλεκτρική ενέργεια σε εγκατάσταση συμπαραγωγής, πλην όμως διέθετε το σύνολο της παραγόμενης ενέργειας, σε προκαθορισμένες τιμές, στον προμηθευτή έσχατης ανάγκης;
               
            
                  8)
               
               
                  Σε περίπτωση καταφατικής απάντησης στα προηγούμενα προδικαστικά ερωτήματα, πρέπει το άρθρο 101, παράγραφος 1, ΣΛΕΕ, να ερμηνευθεί υπό την έννοια ότι ρήτρα η οποία απαγορεύει στον εν λόγω έμπορο λιανικής πώλησης τροφίμων, κατά τη διάρκεια ισχύος της συμφωνίας και κατά το αμέσως επόμενο έτος, να αναπτύσσει, στην καλυπτόμενη από τη συμφωνία περιοχή, δραστηριότητες εμπορίας ηλεκτρικής ενέργειας, άμεσα ή μέσω εταιρίας στο κεφάλαιο της οποίας μία εκ των αποτελουσών το αντικείμενο της διαδικασίας μητρικών εταιριών του κατέχει πλειοψηφική συμμετοχή, μπορεί θεωρηθεί περιορίζουσα τον ανταγωνισμό ως εκ του αντικειμένου της;
               
            
                  9)
               
               
                  Δύναται, για τους σκοπούς του άρθρου 101 ΣΛΕΕ, του άρθρου 1, παράγραφος 1, στοιχείο γ', του κανονισμού (ΕΕ) 330/2010 (1) της Επιτροπής, της 20ής Απριλίου 2010, για την εφαρμογή του άρθρου 101 παράγραφος 3 [ΣΛΕΕ] σε ορισμένες κατηγορίες κάθετων συμφωνιών και εναρμονισμένων πρακτικών, και του σημείου 27 των κατευθυντήριων γραμμών της Ευρωπαϊκής Επιτροπής για τους κάθετους περιορισμούς (ΕΕ 2010, C 130, σ. 1), ο όρος «δυνητικός ανταγωνιστής» να ερμηνευθεί υπό την έννοια ότι περιλαμβάνει επιχείρηση δεσμευόμενη από ρήτρα μη ανταγωνισμού η οποία δραστηριοποιείται σε αγορά προϊόντος τελείως διαφορετική από αυτήν του αντισυμβαλλόμενου, όταν από τη δικογραφία της ενώπιον του εθνικού δικαστηρίου υπόθεσής της δεν προκύπτει καμία συγκεκριμένη ένδειξη (όπως έργα, επενδύσεις ή άλλες προπαρασκευαστικές ενέργειες) ως προς το ότι, πριν από τη σύναψη της ρήτρας και ελλείψει αυτής, η επίμαχη επιχείρηση μπορούσε βραχυπρόθεσμα να εισέλθει στην αγορά του άλλου μέρους, ούτε έχει αποδειχθεί ότι η εν λόγω επιχείρηση είχε, πριν από τη σύναψη της ρήτρας και ελλείψει αυτής, εκληφθεί από την αντισυμβαλλόμενη επιχείρηση ως δυνητικός ανταγωνιστής στην οικεία αγορά;
               
            
                  10)
               
               
                  Δύναται το άρθρο 101, παράγραφος 1, ΣΛΕΕ, να ερμηνευθεί υπό την έννοια ότι το γεγονός και μόνον ότι μια συμφωνία ένωσης επιχειρήσεων μεταξύ επιχείρησης που ασχολείται με την εμπορία ηλεκτρικής ενέργειας και επιχείρησης που ασχολείται με τη λιανική πώληση τροφίμων και λοιπών προϊόντων εγχώριας κατανάλωσης, με σκοπό την αλληλοπροώθηση των αντίστοιχων δραστηριοτήτων τους (στο πλαίσιο των οποίων, συγκεκριμένα, η πρώτη επιχείρηση χορηγεί εκπτώσεις στους πελάτες της για την κατανάλωση ηλεκτρικής ενέργειας τις οποίες η δεύτερη επιχείρηση αφαιρεί από την τιμή των αγορών που πραγματοποιούν οι πελάτες αυτοί στα καταστήματα λιανικής πώλησης), περιλαμβάνει ρήτρα δυνάμει της οποίας αμφότερα τα μέρη δεσμεύονται να μην ασκούν μεταξύ τους ανταγωνισμό και να μη συνάπτουν παρόμοιες συμφωνίες με ανταγωνιστές του άλλου μέρους, σημαίνει ότι το αντικείμενο της ρήτρας αυτής είναι ο περιορισμός του ανταγωνισμού κατά την έννοια του άρθρου 101, παράγραφος 1, ΣΛΕΕ, καίτοι:
                  
                              —
                           
                           
                              το χρονικό πεδίο εφαρμογής της επίμαχης ρήτρας (διάρκεια ενός έτους της συμφωνίας, συν ένα έτος) συμπίπτει με την περίοδο, όπως αυτή προβλέπεται στην ίδια συμφωνία, κατά τη διάρκεια της οποίας τα μέρη δεν μπορούν να χρησιμοποιούν σε έργα με τρίτους εμπορικά απόρρητα ή τεχνικές γνώσεις που έχουν αποκτηθεί στο πλαίσιο της εφαρμογής της συμφωνίας·
                           
                        
                              —
                           
                           
                              το γεωγραφικό πεδίο εφαρμογής της ρήτρας περιορίζεται στο γεωγραφικό πεδίο εφαρμογής της συμφωνίας·
                           
                        
                              —
                           
                           
                              το υποκειμενικό πεδίο εφαρμογής της ρήτρας περιορίζεται στα μέρη της συμφωνίας, στις επιχειρήσεις στο κεφάλαιο των οποίων τα πρώτα κατέχουν πλειοψηφική συμμετοχή και σε άλλες επιχειρήσεις του ίδιου ομίλου που επίσης κατέχουν ή εκμεταλλεύονται καταστήματα λιανικής πώλησης εμπίπτοντα στο πεδίο εφαρμογής της εν λόγω συμφωνίας·
                           
                        
                              —
                           
                           
                              το υποκειμενικό πεδίο εφαρμογής της ρήτρας δεν περιλαμβάνει τη συντριπτική πλειονότητα των εταιριών του ίδιου οικονομικού ομίλου των μερών, οι οποίες, κατά συνέπεια, δεν δεσμεύονται από τη ρήτρα και μπορούν να τελούν σε ανταγωνισμό με τον αντισυμβαλλόμενο κατά τη διάρκεια και μετά τη λήξη ισχύος της συμφωνίας·
                           
                        
                              —
                           
                           
                              οι επιχειρήσεις που εμπίπτουν στο πεδίο εφαρμογής της ρήτρας μη ανταγωνισμού δραστηριοποιούνται σε τελείως διαφορετικές αγορές προϊόντων και δεν έχει αποδειχθεί ότι, κατά τον χρόνο σύναψης της συμφωνίας, είχαν αναπτύξει κάποιου είδους έργο ή σχέδιο, ή είχαν πραγματοποιήσει κάποιου είδους επένδυση, με σκοπό την είσοδό τους στην αγορά προϊόντων του του άλλου μέρους;
                           
                        
            
                  11)
               
               
                  Πρέπει, για τους σκοπούς του άρθρου 101, παράγραφος 1, ΣΛΕΕ, του άρθρου 1, παράγραφος 1, στοιχείο α', του κανονισμού (ΕΕ) 330/2010 της Επιτροπής, της 20ής Απριλίου 2010, για την εφαρμογή του άρθρου 101 παράγραφος 3 [ΣΛΕΕ] σε ορισμένες κατηγορίες κάθετων συμφωνιών και εναρμονισμένων πρακτικών, και του σημείου 25, στοιχείο γ', των κατευθυντήριων γραμμών της Ευρωπαϊκής Επιτροπής για τους κάθετους περιορισμούς (ΕΕ 2010, C 130, σ. 1), ο όρος «κάθετη συμφωνία» να ερμηνευθεί υπό την έννοια ότι περιλαμβάνει συμφωνία με τα περιγραφόμενα στα προηγούμενα προδικαστικά ερωτήματα χαρακτηριστικά, στο πλαίσιο της οποίας τα μέρη δραστηριοποιούνται μεν σε τελείως διαφορετικές αγορές προϊόντων, χωρίς να έχει αποδειχθεί ότι, πριν από τη συμφωνία και ελλείψει αυτής, είχαν πραγματοποιήσει κάποιο έργο, επένδυση ή σχέδιο για την είσοδό τους στην αγορά προϊόντων του άλλου μέρους, πλην όμως, για τους σκοπούς της επίμαχης συμφωνίας, θέτουν στη διάθεση του αντισυμβαλλόμενού τους τα αντίστοιχα εμπορικά δίκτυα, προσωπικό πωλήσεων και τεχνικές γνώσεις για την προώθηση, την προσέλκυση και την αύξηση της πελατείας του άλλου μέρους καθώς και του κύκλου εργασιών του;
               
            
         (1)  ΕΕ 2010, L 102, σ. 1.